शव उठाते रो पड़ते गांववाले; घायलों के घरवालों को फोनकर बुलाया, हादसे की सूचना पर पहुंचती बचाने
जब कोई आपदा आती है, तो लोग जान बचाने के लिए वहां से दूर भागते हैं। लेकिन, भुवनेश्वर में रहने वाली ममता प्रधान बड़ी से बड़ी आपदाओं से नहीं डरतीं और पीड़ितों को राहत पहुंचाने हर जगह पहुंच जाती हैं।
जब कोई आपदा आती है, तो लोग जान बचाने के लिए वहां से दूर भागते हैं। लेकिन, भुवनेश्वर में रहने वाली ममता प्रधान बड़ी से बड़ी आपदाओं से नहीं डरतीं और पीड़ितों को राहत पहुंचाने हर जगह पहुंच जाती हैं। ओडिशा में हुए ट्रेन हादसे के बाद से वह घायलों की सेवा में जी-जान से जुटी हुई हैं। बीते 24 साल में भारत में जितनी भी आपदाएं आईं, जितने बड़े हादसे हुए, हर बार वह इंसानियत को बचाने के लिए डटी दिखीं।
ये मैं हूं में आज जानिए ममता बरसाने वाली ममता प्रधान की कहानी, उन्हीं की जुबानी...
2 जून को रात 9 बजे मैं घर पहुंची ही थी, तभी बालासोर में ट्रेन हादसे की खबर मिली। मैंने वहां रहने वाले अपने कुछ साथियों को फोन किया तो उन्होंने कहा, '2 घंटे पहले बहुत बड़ा एक्सिडेंट हुआ है।' भुवनेश्वर में मेरे घर से करीब 200 किमी दूर हुए इस हादसे ने मुझे बेचैन कर दिया। मैंने अपने कुछ साथियों को इकट्ठा किया और हम तुरंत बालासोर के लिए निकल पड़े।
वहां पहुंचे तो हर तरफ तबाही, खून में लथपथ लाशें, दर्द से कराहते लोग और रोने की आवाजें आ रही थीं। वहां बहुत से ऐसे सर्वाइवर्स थे, जो झारखंड, बिहार, पश्चिम बंगाल से रोजी-रोटी की तलाश में साउथ इंडिया जा रहे थे। इनमें 15-17 साल के बच्चे भी शामिल थे, जिनके ऊपर परिवार को चलाने की जिम्मेदारी थी। ये सब एक्सिडेंट की चपेट में आ चुके थे। इनमें से कइयों की जान जा चुकी थी। कई जीवन भर के लिए विकलांग हो गए।
बेटे के साथ चले गए मां के सपने
बदहवासी की हालत में एक महिला 2 लड़कों की तस्वीर लेकर उन्हें खोज रही थीं। हादसे की खबर मिलते ही वह पश्चिम बंगाल से ओडिशा पहुंच गईं, लेकिन न तो वह वहां के लोगों की भाषा समझ पा रही थीं और न ही लोग उन्हें समझा पा रहे थे। उनमें से एक लड़के की तस्वीर देखकर मुझे लगा कि मैंने उसे कहीं देखा है। उन्हें लेकर अस्पताल पहुंची।
जिन 2 बच्चों को वह तलाश रही थीं, उनमें से एक उनका सगा बेटा था तो दूसरा रिश्तेदार का। अस्पताल में रिश्तेदार का बेटा बुरी तरह घायल मिला। उसने ही बताया कि महिला के बेटे की जान जा चुकी है। अपने बेटे का शव देखकर वह वहीं बैठ गईं, उनके मुंह से निकला, 'हाय, मेरा बेटा चला गया!' चार शब्दों में उन्होंने बता दिया कि कैसे उनके बेटे के साथ उनके सारे सपने भी चले गए।
मैंने उन्हें पानी पिलाया। दिलासा देने की कोशिश की। थोड़ी देर बाद देखा कि वह रिश्तेदार के बेटे को संभालने में जुटी हैं। ऐसे बहुत से परिवार मिले, जिनका इस एक्सिडेंट में सबकुछ छिन गया। एक लड़की, जिसकी गोद में छोटा सा बच्चा था, उसके पति भी हादसे में नहीं बचे। वह सिर्फ इतना ही बोल पा रही थी कि अब मैं क्या करूं, मेरे बच्चे का क्या होगा।
घायल बेटे के पास पहुंचने के लिए किराए के पैसे तक नहीं
एक्सिडेंट के 4-5 दिन बाद तक कई घायलों के परिवार वाले ओडिशा नहीं पहुंच सके। इसकी वजह का अंदाजा दुर्घटना के शिकार हुए 2 भाइयों की कहानी से लगा सकते हैं। वे दोनों भाई पश्चिम बंगाल के पुरुलिया से हैं। दोनों गंभीर रूप से घायल मिले। उनमें से एक को थोड़ा होश आया, तो मैंने उसके परिवार का फोन नंबर लिया।
उन्हें फोन कर बताया तो पता चला कि वे किराया जुटाने की कोशिश कर रहे हैं, ताकि अपने बच्चों के पास पहुंच सकें। उनके दो बच्चे इतने बड़े हादसे की चपेट में आए, अस्पताल में बेसहारा पड़े हैं। लेकिन, परिवार के पास इतना पैसा भी नहीं कि वे उनके पास पहुंच सकें।
आगे पढ़ने से पहले स्टोरी से जुड़े पोल पर अपनी राय भी देते चलें...
8वीं की पढ़ाई छोड़ पैसे कमाने घर से निकला था…
अस्पताल में ही बिहार का एक 15 साल का लड़का मिला। उसने बताया, 'मैं 8वीं में पढ़ता हूं। आगे और पढ़ना चाहता था, लेकिन घर की हालत इतनी खराब थी कि मेरी मां ने कहा गांव से कई लोग काम करने चेन्नई जा रहे हैं। तुम भी उनके साथ चले जाओ। कुछ कमा लो, पढ़ाई बाद में कर लेना।’
4 दिन बाद उसकी मां और बहन जिस हाल में अस्पताल पहुंचीं, मैं वह बता नहीं सकती। मैं उनकी मजबूरी को सारी दुनिया के सामने दिखाना नहीं चाहती। बस इतना ही कहूंगी कि आज भी देश में लोग बहुत बुरे हाल में जी रहे हैं।'
गांव वालों ने घायलों को बचाया, रात भर में जुटाया 400-500 यूनिट ब्लड
यह एक्सिडेंट एक गांव के पास हुआ। सबसे पहले वहीं के लोग रेस्क्यू करने मौके पर पहुंचे। जब तक बचाव दल पहुंचता और सरकार की तरफ से राहत अभियान शुरू होता, उससे पहले ही गांव वाले डेढ़ सौ से दो सौ शव बाहर निकाल चुके थे। रात भर में ही उन्होंने 400-500 यूनिट ब्लड भी इकट्ठा कर लिया था।
दुर्घटनास्थल पर हर कोई राहत अभियान में जुटा रहा। गांव की महिलाएं खाना बनाकर ले आईं, बोलीं कि यहां इतने लोग हैं, किसी को भूख लगेगी तो हमारे पास उन्हें खिलाने के लिए कुछ होना चाहिए।
3 दिन तक मैं वहां रही और हर दिन गांव जाकर उन लोगों से भी मिलती। घायलों और शवों को उठाते-उठाते वे भी ट्रॉमा की चपेट में आ गए। बात करते-करते रो पड़ते, बोलते कि इन पीड़ितों को देखकर लग रहा जैसे हमारा कोई रिश्तेदार तकलीफ से जूझ रहा हो। हम उनका ख्याल नहीं रखेंगे तो कौन रखेगा।
भड़के लोग तो मां की तरह उन्हें समझाया, वॉलेंटियर्स के साथ शुरू किया काम
चारों तरफ अफरा-तफरी का माहौल था। वीवीआईपी घटनास्थल पर आ रहे थे। हालात देखकर लोग भड़कने लगे और नाराज होने लगे। तब मैं उनके सामने खड़ी हो गई। मैं 59 साल की हूं और एक मां की तरह उन्हें समझाया, कहा कि घायलों को मदद की जरूरत है। हादसे के अगले दिन तक वहां आसपास के कॉलेजों और संस्थाओं से वॉलेंटियर भी पहुंच गए।
मैंने उन सबको एकसाथ जोड़ा और आपस में काम बांटना शुरू किया। अलग-अलग ग्रुप बनाए। एक ग्रुप ने घायलों का डेटा जुटाना शुरू किया, उनसे फोन नंबर लेकर उनके परिवार से बात शुरू की। दूसरे ग्रुप ने अस्पताल में घायलों की देखरेख का जिम्मा उठाया।
गंभीर रूप से घायलों को कटक पहुंचाया गया तो वहां भी सबने मिलकर सिटिजन रेस्पॉन्स फोरम बना लिया और काम करने में जुट गए। कोई अपनी गाड़ी ले आया, किसी ने दवाओं का इंतजाम किया। घायलों और उनके परिवार वालों को अभी भी काउंसलिंग की जरूरत है। इस बात को समझते हुए मैं उनकी हिम्मत बढ़ा रही हूं। जो डिस्चार्ज होकर जा रहे हैं, रोज फोन कर उनसे बात कर रही हूं।
उन्हें दवा से लेकर ड्रेसिंग तक के लिए बता रही हूं। जिनकी हालत नाजुक है, रोज उनसे जाकर मिल रही हूं और ट्रॉमा से बाहर निकालने की कोशिश कर रही हूं। और यह सब मैं अकेले नहीं कर रही। मेरी तरह ढेर सारे वॉलेंटियर इसी तरह राहत पहुंचाने में जुटे हैं।
देश में आई हर आपदा में चलाया राहत अभियान, ‘मदद’ शब्द का इस्तेमाल पसंद नहीं
इससे पहले मैंने बिहार में आई बाढ़, गुजरात के भूकंप से लेकर सुनामी, उत्तराखंड में बादल फटने से आई आपदा तक देश के हर हिस्से में काम किया है। ओडिशा में जितनी बार साइक्लोन आए, हर बार राहत अभियान में शामिल हुई। लद्दाख में बादल फटा तो वहां भी पहुंची।
मुझे कभी भी मदद, सहायता, हेल्प जैसे शब्दों का इस्तेमाल करना पसंद नहीं आता। मानवतावादी होने के नाते मैं सिर्फ पीड़ितों का सपोर्ट कर रही हूं, जो उनका हक है। सम्मान के साथ जिंदगी की नई शुरुआत करना उन सबके लिए जरूरी है। मैं सिर्फ उनका साथ दे रही हूं। यह बात भी मैंने अपने काम के दौरान समझी।
सोचा था कि डॉक्टर बनकर खूब पैसे कमाऊंगी
लेकिन, मैं हमेशा से ऐसी नहीं थी। मैंने बीएएमएस की पढ़ाई की है। सोचा कि मेडिकल की पढ़ाई कर डॉक्टर बनूंगी और खूब पैसे कमाऊंगी। बीएएमएस की डिग्री लेने के बाद मैं 2 साल के लिए नीदरलैंड गई और वहां कम्यूनिटी हेल्प मैनेजमेंट की पढ़ाई की। लौटने के बाद एक-दो साल डॉक्टर के तौर पर काम भी किया।
फिर मैंने सोचा कि डॉक्टर का काम सिर्फ रोग का इलाज करना नहीं, बीमारी से बचाना भी है। इसके बाद मैं स्वयंसेवी संस्थाओं के साथ मिलकर लोगों को जागरूक करने लगी। गांव-गांव जाकर लोगों को बताने लगी कि क्या करें, ताकि बीमार न हों। धीरे-धीरे मैंने महिलाओं और बच्चों पर फोकस होकर काम करना शुरू कर दिया।
सुपर साइक्लोन ने बदल दी जिंदगी की दिशा
तभी 1999 में ओडिशा में आए सुपर साइक्लोन ने मेरी जिंदगी बदल दी। कोई भी इतनी बड़ी आपदा के लिए तैयार नहीं था। राहत अभियान के लिए संस्थाएं तैयारियों में जुटीं तो मैं भी पहुंच गई। वहां देखा कि लोग घबराए हुए हैं। उनके बीच कोई महिला नहीं थी और आपदा की शिकार महिलाएं भी हुई थीं। इसलिए मैंने टीम से कहा कि मुझे भी साथ ले चलें।
जगतसिंहपुर नाम की जगह पर तूफान ने सबसे ज्यादा तबाही मचाई थी। वहां के हालात देखकर मैंने तय कर लिया कि अब ऐसी आपदाओं से लोगों को बचाने का काम करूंगी।
समाज के लिए नहीं बढ़ाया परिवार, न बनाई कोई संस्था
यह संस्कार पापा से ही मिले हैं कि पहले दूसरों के लिए जीना सीखो, फिर खुद के बारे में सोचो। आज भी सबको यही संदेश देती हूं। मेरे पति थिएटर आर्टिस्ट हैं और सोशल इश्यूज पर काम करते हैं। वह भी मेरा पूरा सपोर्ट करते हैं। हम दोनों ने पहले ही तय कर लिया था कि अपनी फैमिली नहीं बढ़ाएंगे और जिंदगी भर समाज के लिए काम करेंगे।
अब मैं हर आपदाग्रस्त इलाके में पहुंचकर सपोर्ट करने का काम करती हूं। इसके लिए मैंने कोई अलग से टीम या संस्था नहीं बनाई है। कोई बड़ी घटना होती है तो तुरंत संस्थाओं से संपर्क करती हूं, उनके साथ उनकी टीम में शामिल हो जाती हूं। कोई संस्था नहीं मिलती तो अपने स्तर पर वॉलेंटियर्स से संपर्क कर लेती हूं और सब मिलकर काम में जुट जाते हैं।
जहां गई वहां की भाषाएं सीखीं, खुद को तराशा
जहां-जहां गई, वहां नई-नई चीजें सीखती रही। अच्छी संस्थाओं के साथ काम करने का मौका मिला, वहां भी सीखा। निम्हैंस से ट्रेनिंग मिली कि ट्रॉमा की चपेट में आए लोगों की कैसे काउंसलिंग कैसे करें। यह एक जिम्मेदारी है, जिसके लिए मन से काम करना जरूरी है। जहां गई, वहां की भाषा सीखी। मैं बंगाली, हिंदी, अंग्रेजी, उड़िया और असमी बोल-समझ लेती हूं।
हम औरतें मल्टीटास्किंग में माहिर, मुझे भी डिजास्टर में इसी से मिलती मदद
अभी भी देश में औरतों के हालात अच्छे नहीं हैं। लाखों महिलाएं आज भी सुबह 4 बजे उठती हैं, घर के काम करती हैं। फिर फैक्ट्रियों से लेकर कंस्ट्रक्शन साइट्स तक मजदूरी करती हैं। पैसे कमाती हैं। घर लौटकर वापस काम में जुट जाती हैं। हम औरतें मल्टीटास्किंग में माहिर होती हैं।
लोगों ने कमजोर समझा, तो भरोसा जताने वाले भी बहुत मिले
महिला होने के नाते मुझे भी परेशानियों का सामना करना पड़ा। लोगों ने मुझे कमजोर समझा। आपदाग्रस्त इलाके में पहुंचने पर सुनने को मिलता कि औरत हो क्या कर लोगी। इतने मर्दों के बीच अकेली क्यों आ गई। ऐसे मौके पर मैं साफ जवाब देती, ‘आपकी बात मुझे अच्छी नहीं लगी।’
बहुत लोग मिले, जिन्होंने सपोर्ट किया, भरोसा जताया। आज भले ही पीरियड्स पर लोग बात करने लगे हों, लेकिन सोच उस रफ्तार से नहीं बदली। इन 20-22 सालों में माहौल बदल जरूर रहा है, लेकिन रफ्तार धीमी है।